Song vir Katryn slaan Goud!
Bowline, die verspreiders van Valiant Swart se CD Song vir Katryn (Rhythm Records) het pas aangekondig dat hierdie album Goue status met verkope behaal het. Dit beteken dat meer as 25 000 eenhede verkoop is.
Volgens Peter Theunissen, besturende direkteur van Bowline, het Valiant en Rhythm Records se status en gewildheid die afgelope jaar geweldig toegeneem. "Dit is sonder twyfel Valiant se absolute toewyding wat hom so ver laat kom het. Ons sien nou uit na Platinum-verkope," het hy gesê.
Die tweede Song vir Katryn-album verskyn in Julie, saam met die nuwe reeks op kykNET.
Digter ontsteld oor moontlike kopieregskending
Die digter Johann Lodewyk Marais is hewig ontsteld oor sy gedigte wat sonder sy toestemming op die webruimte Web-Verseboek verskyn het. Hy het per e-pos laat blyk dat al dertien sy gedigte wat in André P Brink (samest) se Groot verseboek 2000 (2000) en die CD-ROM Verswêreld (2001) opgeneem is, op hierdie blad verskyn.
"Ek het egter glad nie toestemming gegee dat hierdie gedigte op Web-Verseboek geplaas mag word nie. Op die betrokke webruimte verskyn ook gedigte van talle ander digters wie se werk in Groot verseboek opgeneem is. Dit kom my in werklikheid voor asof die betrokkene(s) probeer het om die hele Groot verseboek op hierdie manier gratis aan die leserspubliek 'beskikbaar' te stel," het Marais gesê.
Behalwe vir die gedigte verskyn die volledige tekste van NP van Wyk Louw se Dias en Raka ook op die genoemde webruimte.
"Indien daar nie toestemming gegee is dat hierdie tekste gebruik mag word nie, is dit sonder twyfel 'n ernstige skending van die bepalings van die Suid-Afrikaanse en internasionale outeursregooreenkomste en word ek (en talle ander Afrikaanse skrywers) benadeel," het Marais gesê.
Volgens Marais is daar ander webruimtes wat — met sy toestemming — van sy gedigte gebruik. "Ek kloof nie hare daaroor nie, maar dit saboteer die publikasies. Mens weet nie waar dit gaan ophou nie," het hy gesê.
Naaimasjiene naai weer!
Een van Afrikaanse musiek se mees legendariese "underground" bands, Die Naaimasjiene, stel binnekort 'n nuwe CD bekend. Die Naaimasjiene Live, wat 'n lewende opname van 'n destydse Oppikoppi-optrede is, verskyn einde Mei by Rhythm Records. LitNet publiseer binnekort 'n eksklusiewe onderhoud met die Naaimasjiene se hoofsweep, Randy Rambo, wat allerhande geheime en stuitige staaltjies gaan uitblaker.